IBSEN: NÓRA
Személyek:
Robert (Helmer, ügyvéd)
Nóra, neje.
három gyermekük                     

Rank, orvos
Krisztina (özv. Lindenné)
Krogstad
Mari, dajka             

Helén, szobaleány  


Történik Helmer lakásán.
ELSŐ FELVONÁS.
Kényelmesen berendezett polgári lakás. Nóra jön haza vidáman, karácsonyi csomagokkal. Lepakol, megeszik egy pár darab cukros mandulát. Férje szobája előtt hallgatózik.
	Helmer 
	Az én kis pacsirtám csicsereg ott kint?

	Nóra
	Az ám! Gyere csak (a cukros mandulát zsebre rakja, s száját törli) Róbert, nézd, mi mindent vásároltam.

	Helmer
	Most ne zavarj. (mégis kinyitja az ajtót, kinéz). Hogy mit vásároltál? Ezt az egész rakást itt? Hát az én kismadaram már megint pénzt pazarolt?

	Nóra
	De Róbert, ebben az évben már csakugyan illő, hogy magunknak egy kis örömet szerezzünk. Hisz ez az első karácsony, amikor nem kell szűkölködnünk.

	Helmer
	De tékozolnunk sem lehet.

	Nóra
	De igen Róbert, most újévtől már egy kicsit lehet. Nem? Csak egy picikét. Hiszen most nagy fizetést kapsz és sok-sok pénzt szerzel.

	Helmer
	Ahogy te pazarolsz, még adósságba keversz bennünket. szívecském: tudod hogyan gondolkozom, semmi adósság, és sohase kölcsönözni.

	Nóra
	Igen, igen, ahogy akarod Róbert!

	Helmer
	Na, ne duzzogj már. Tudod mi van itt a kezemben?

	Nóra
	Pénz! 10-20-30-40. Köszönöm, Róbert, köszönöm! Most egy időre elég lesz. Nézd, mi mindent vettem a gyerekeknek!

	Helmer
	És magadnak? Semmit? Na, mondj valamit, amit szeretnél.

	Nóra
	Ó, magamnak én semmit! Vagy… mégis. Adj nekem … pénzt, amit nélkülözni tudsz, később…  veszek rajta magamnak valamit.

	Helmer
	Hihetetlen, mennyibe kerül egy ilyen kis madárka. Szakasztott olyan, mint apád volt. Mindig azon vagy, hogy pénzt szerezz, de mihelyt megvan, elpárolog az ujjaid közt; sose tudod, hová lett, De hát, ez a véredben van. Igen igen, Nóra, ilyesmi átöröklődik. De én így szeretlek, drága kis pacsirtám. De jut eszembe, olyan gyanúsan nézel ki? Nézz merően a szemembe.

	Nóra
	Nos?

	Helmer
	(ujjával megfenyegeti) Csak nem nyalakodtunk, torkoskodtunk ma a városban?

	Nóra
	Nem; esküszöm!

	Helmer
	Egypár cukros mandulát sem? No, no, no, hisz csak tréfálok. Ah, mégis nagyszerű, hogy biztos, szilárd állásunk és bőséges jövedelmünk van. Igaz-e, hogy ez a tudat nagy élvezet? Nem úgy, mint tavaly karácsonykor.

	Nóra
	El is mondom neked, Róbert, hogyan képzeltem el új berende​zésünket... Mindjárt karácsony után - (csengetnek)   Hogy épp most csöngetnek!  Juj, de bosszantó!


	Szobalány
	Egy idegen hölgy van itt! S az orvos úr is eljött! 

	Helmer
	Nem ment egyenesen az én szobámba?

	Szobalány
	De, odament. (Helmer a szobájába megy).


Az idegen nő belép

	Krisztina
	(bátortalanul s kissé habozva) Jó napot, Nóra.

	Nóra
	Mit látok! Krisztina! Igazán te vagy? Alig ismerlek meg!

	Krisztina
	9-10 éve, hogy nem találkoztunk.

	Nóra
	Mi van  veled? Mesélj el azonnal mindent! Jaj, de buta vagyok, bocsáss meg. Hiszen te közben özvegy lettél. Mindig akartam írni neked, de…

	Krisztina
	Ne szabadkozz, Nóra.

	Nóra
	Gyereketek volt?

	Krisztina
	Nem.

	Nóra
	Ó, Ez borzasztó! Nekem van három csókolnivaló picim. De igazán te mesélj, nem akarok önző lenni.

	Krisztina
	Inkább te beszélj!

	Nóra
	Ó, nem, ma rád kell figyelnem. De egyet mégis elmondok, képzeld, a férjem egy részvénytársaság igazgatója lett.

	Krisztina
	Ó, igazán gratulálok.

	Nóra
	Mégiscsak szép, ha valakinek sok pénze van, s gond nélkül élhet. Igaz?

	Krisztina
	Nóra, Nóra, még most sem jött meg az eszed? A nevelőben is nagy pazarló voltál.

	Nóra
	Ó, igazán, nem is folyt úgy a dolgunk eddig, hogy pazarolhattam volna. Dolgoznunk kellett, mind a kettőnknek. De Róbert mindjárt az első évben agyondolgozta magát. Mindenféle mellékkereset után kellett néznie, s éjjel nappal dolgoznia. Ezt pedig nem bírta, halálosan megbetegedett. Az orvosok mondták, hogy délre kell mennie.

	Krisztina
	És tényleg akkor egy egész évet Olaszországban töltöttetek?

	Nóra
	Úgy van. Ó, milyen gyönyörű utazás volt az! S Róbertnek megmentette az életét. Hanem tenger sok pénzbe került ám, Krisztina.

	Krisztina
	Ráadásul, ha jól tudom, épp akkortájt halt meg atyád.

	Nóra
	Igen, és tőle kaptuk a pénzt. Szegény, már haldoklott, meglátogatni se tudtam, mert akkor született a kis Ervin. S aztán halálos beteg Róbertemet is kellett ápolnom. 

	Krisztina
	A férjed egész gyógyultan jött vissza?

	Nóra
	Tökéletes egészségben, és azóta is! Az aprónép is ép és egészséges: magammal együtt. (Felugrik és tapsol) Istenem, istenem, mégis csak gyönyörűség élni és boldognak lenni, Krisztina! Na de mesélj te is! Jól emlékszem, hogy kényszerből mentél férjhez?

	Krisztina
	Hát, akkor anyám még élt, betegen; aztán két öcsémről is kellett gondoskodnom. Kötelességemnek tartottam, hogy a házassági ajánlatot elfogadjam. De bizonytalan üzletei voltak, Nóra. Halála után meg kiderült; nem maradt utána semmi.

	Nóra
	S akkor te?

	Krisztina
	Dolgoztam, tanítottam, üzérkedtem, ahogy épp jött. Meg kellett élnem.  Az utóbbi három évem egyetlen hosszú munkanap volt, pihenés nélkül. De már túl vagyok rajta, Nóra. Anyám meghalt, a két öcsém saját lábra állt. És gondoltam, itt a városban könnyebben találok valami kis irodai munkát.

	Nóra
	Ó, Róbert biztosan segíteni fog! Beszélek vele: hidd el, ügyesen meg tudom őt győzni! 

	Krisztina
	Milyen szép tőled, Nóra, hogy így pártfogolsz – pedig te kevéssé ismered az élet bajait.

	Nóra
	Én? Én oly kevéssé ismerném? (sértődötten). Na, hát valamit elárulok, csak neked. Én mentettem meg Róbert életét.

	Krisztina
	Igen, apád adott pénzt az utazásra.

	Nóra
	Apa egy fillért nem adott nekünk. Én teremtettem elő a szükséges pénzt.

	Krisztina
	De Nóra, hogyan volt ez lehetséges? Talán sorsjegyen nyertél? Mert kölcsön nem vehetted.

	Nóra
	Úgy? Miért nem?

	Krisztina
	Hogyan is vehetne kölcsön egy nő a férje beleegyezése nélkül ekkora összeget?

	Nóra
	Ha egy nő ügyes… vagy elég csinos: miért ne kaphattam volna valamelyik imá​dóm​tól?

	Krisztina
	Nóra! Csak nem követtél el valami meggondolatlanságot?

	Nóra
	Meggondolatlanság férjünk életét megmenteni?

	Krisztina
	A férjed sose tudta meg honnan van a pénz?

	Nóra
	Az ég szerelmére, dehogy! Képzeld el, hogy bántotta volna az önérzetét, hogy nekem köszönhet valamit!  

	Krisztina
	Nem is fogod megmondani neki soha?

	Nóra
	De, talán, később, sok év múlva. Ha már nem leszek oly csinos, mint most. Ha Róbert többé nem fog örömet találni abban, hogy előtte táncolok, jelmezbe öltözöm, vagy szavalok.

	Krisztina
	Hihetetlen, hogy ennyi pénzt…

	Nóra
	Látod, hogy én is képes vagyok valamire? Igaz, a negyedéves törlesztés sok fejfájást okozott mindig. Hol innen, hol onnan kellett lecsípnem egy kicsit, de úgy, hogy a gyerekek és Róbert meg ne érezzék.

	Krisztina
	De hát így pont magadra nem költhettél.

	Nóra
	Így van, de szerencsére minden csinosan áll rajtam – Róbert semmit nem vett észre. De most már lesz pénzünk, és minden egyszerűbb lesz, Istenem, de boldog vagyok!

	Krisztina
	Csöngetnek; legjobb ha távozom.

	Nóra
	Maradj, úgyis a férjemhez jöttek.

	Krogstad
	(az ajtóban) Én vagyok, nagyságos asszonyom. 

	Nóra
	 (meglepődik) Ön itt? Mit jelentsen ez?

	Krogstad
	Ne aggódjon, a férjét keresem, amolyan bankügyek.

	Nóra
	Hát menjen be hozzá.


Nóra visszajön az ajtóból

	Krisztina
	Nóra, ki volt ez az ember?

	Nóra
	Egy bizonyos Krogstad, azelőtt ügyvéd. Ismered?

	Krisztina
	Igen… régebbről.

	Nóra
	Nagyon szerencsétlen volt a házassága. Most özvegy, egy egész csomó gyerekkel. 

	Krisztina
	Állítólag mindenfajta üzletekkel foglalkozik.

	Nóra
	Meglehet. Én nem tudom.


Rank jön kifelé Helmer szobájából
	Nóra
	Ó, Rank doktor! Bemutatom Lindenné asszonyt. Krisztinát.

	Rank
	Örvendek! Az ünnepekre jött a városba, szórakozni? 

	Krisztina
	Ó, nem, azért jöttem, hogy munkát keressek. Mert élni csak kell: ezt ön tudja a legjobban, doktor úr.

	Rank
	Úgy, úgy. Én bármilyen beteg vagyok, mégis minél tovább szeretnék elkínlódni. De ezt még az olyan erkölcsi nyomorékok is így gondolják, mint aki most Helmernél van.  

	Krisztina
	(elsápad, leül)

	Rank
	Ez a bizonyos Krogstad, - ön nem ismeri - minden por​ci​kájában rothadt jellemű. És arról kezdett el fecsegni, hogy élni pedig neki is kell.

	Nóra
	Nem tudtam, hogy Günther..., hogy ennek a Krogstadnak valami dolga van a részvény​társasággal.

	Rank
	Valami alkalmazása van a banknál. 

	Nóra
	De hagyjuk ezt! Doktor úr, akar egy cukros mandulát?

	Rank
	Ej-ej! Cukros mandula, azt hittem, hogy az tiltott dolog a házban!

	Nóra
	Igen... de ezt Krisztinától kaptam.

	Krisztina
	Micsoda? Tőlem?

	Nóra
	No, no, ne ijedj meg mindjárt ennyire. Nem tudhattad, hogy Róbert meg​tiltotta, attól tart ugyanis, hogy a fogaim elromlanak. Tessék, doktor úr! Én is eszek egyet, vagy kettőt… De csitt! (eldugja a mandulát)


Helmer bejön

	Nóra
	Megengeded, hogy bemutassalak - ez Krisztina, az én gyerekkori barátnőm. És most nagy utat tett, hogy veled beszéljen

	Helmer
	Hogy velem beszéljen?

	Nóra
	Hallotta, hogy bankigazgató lettél – és épp munkát keres. Ugye, Róbert, tehetsz valamit Krisztina érdekében?

	Helmer
	Van tapasztalata az irodai munkákban?

	Krisztina
	Elég nagy!

	Helmer
	Akkor hát nagyon valószínű, hogy tudok állást szerezni önnek. Éppen a legjobb pillanatban jött.

	Nóra
	(tapsikol)  Látod látod!

	Helmer
	Most azonban muszáj mennem, bocsássanak meg. 

	Rank
	Várj, veled megyek.

	Krisztina
	Nekem is mennem kell, hogy lakás után nézzek.

(általános beszélgetés közt az előszobába mennek)


(Berohannak a gyerekek a dajkával együtt, Nórával sokáig játszanak és bolondoznak)
	Krogstad
	(az ajtóban) Bocsánatot kérek, asszonyom!

	Nóra
	Mit akar itt? A férjem nincs itthon.

	Krogstad
	Tudom. Önnel akarok egy pár szót váltani.

	Nóra
	Kivel? (a gyermekekhez halkan). Menjetek be Marihoz. Nemsokára folytatjuk a játékot. Velem akar ön beszélni? Pont ma? Hisz még nincs elseje.

	Krogstad
	Tudom, ma karácsonyest van. De nem tűr halasztást.

	Nóra
	De mit akar? Én ma egyáltalán nem…

	Krogstad
	Szabad kérdeznem, a hölgy, aki az előbb elment innen, nem egy bizonyos Krisztina?

	Nóra
	De igen.

	Krogstad
	A részvény​társaságnál fog dolgozni? 

	Nóra
	Hát tudja meg; úgy van, és én szóltam az érdekében. Mert a férjemnél ilyesmit el tudok érni.

	Krogstad
	Asszonyom, lesz olyan jó, hogy akkor befolyását javamra fordítsa? Hogy megtarthassam a banknál az állásomat?

	Nóra
	Hát ki akarja önt az állásától megfosztani?

	Krogstad
	Az ön férje éppen. És tudja, hogy meg kell tennie, hisz tartozik nekem.

	Nóra
	Lehetetlen őt meggyőznöm.

	Krogstad
	De épp az előbb mondta, hogy hatással van rá. Én pedig küzdeni fogok a legvégsőig, hogy kis állásomat a banknál megtartsam.

	Nóra
	Engem nem tud megzsarolni. Kevéssel újév után mindent rendezek, és elfelejtjük az egészet.  

	Krogstad
	Asszonyom, ön is tudja, hogy évekkel ezelőtt volt egy pénzügyi botlásom. Nem ítéltek el, de azóta zárva volt előttem minden út. Ez az állás az első lépés volt, hogy a gyermekeim előtt a tisztességemet visszaszerezzem. S a férje most vissza akar lökni a sárba.

	Nóra
	Az ég szerelmére, nincs hatalmamban, hogy magán segítsek.

	Krogstad
	Tudom önt kényszeríteni.

	Nóra
	Hát csak árulja el neki, hogy tartozom önnek, a férjem rögtön kifizeti a hátralékot, és úgyis kirúgja magát. 

	Krogstad
	Asszonyom, az ön emlékező tehetsége kissé gyönge. Elfelejtette, hogy a kötelezvényt  az édesapjának is alá kellett volna írnia?

	Nóra
	Volna? Hiszen aláírta!

	Krogstad
	Az ön apja szeptember 29-én halt meg. De nézzen ide. Apja itt október 2-áról keltez​te aláírását. Nem furcsa ez, asszonyom?

	Nóra
	(dacosan) Hát jó, én magam írtam alá, ha tudni akarja.

	Krogstad
	Tisztában van vele, hogy ez milyen veszélyes vallomás? És nem gondolta, hogy csalást követ el velem szemben?

	Nóra
	Erre nem lehettem tekintettel. Önnel egyáltalán nem törődtem.

	Krogstad
	Akkor hát tudja meg: az eset, amiért én elvesztettem az egész egzisztenciámat, pont egy ugyanilyen eset volt.

	Nóra
	Azt akarja mondani, hogy az ön pénzügyi botlása egyenértékű azzal, amivel én a férjem életét megmentettem?

	Krogstad
	 A törvények nem kérdezik az okokat. Ha kiderül, önt el fogják ítélni. Egyet mondok önnek: ha én másodszor is ki leszek taszítva, ön is bukni fog. (elmegy)


	Nóra
	Csak ijesztgetett! ... De … Nem, nem az lehetetlen! Hiszen szerelemből tettem.

	Szobalány
	Hová állítsam a karácsonyfát, nagyságos asszonyom?

	Nóra
	Oda, a szoba közepére! (a szobalány elmegy)

	Nóra
	(díszíti a fát) Ide egy gyertyát, gömböt… Képtelenség! képtelenség! Nincs abban semmi rossz... Megteszek mindent, énekelni fogok és táncolni is.

	Helmer
	(jön) Volt itt valaki?

	Nóra
	Itt? Senki.

	Helmer
	Furcsa, Krogstadot láttam a házból kijönni.

	Nóra
	Ó,  igen, valóban járt itt…

	Helmer
	Ugye, azért jött, hogy szólj nekem az érdekében? Nóra, hogyan állhattál szóba egy ilyen alakkal?

	Nóra
	De mondd csak, valóban olyan súlyos, amit az a Krogstad elkövetett?

	Helmer
	Aláírásokat hamisított. Van róla fogalmad, mit jelent ez?

	Nóra
	Hátha szükségből tette?

	Helmer
	Jó, talán van olyan, aki erkölcsileg talpra állhat, ha vétkét nyíltan bevallja. De ő furfangos módon iparkodott kibújni.

	Nóra
	Azt hiszed, hogy…

	Helmer
	Képzeld csak el, mennyi ideig kénytelen az ilyen hazudozni, képmutatót játszani: házastársa és még saját gyermekei előtt is; ez a legborzasztóbb, Nóra.

	Nóra
	Miért?

	Helmer
	Mert a hazugság az egész családba beviszi a fertőzést.

	Nóra
	Meg vagy erről győződve?

	Helmer
	Mint ügyvéd, édes szívecském, elég gyakran figyeltem ezt meg. Csaknem vala​mennyi romlott embernek hazug volt az anyja.

	Nóra
	Mért éppen anyja?

	Helmer
	A romlottság legtöbbször az anyától ered, de természetesen az apa is lehet bűnös. Ez a Krogstad saját gyermekeit éveken át mérgezte képmutatással és hazugsággal. Képtelen lennék vele együtt dolgozni.

	Nóra
	Milyen meleg van itt. S nekem még annyi dolgom van.

	Helmer
	Hagylak, kedves kis pacsirtám! (szobájába megy, s az ajtót bezárja maga után.)

	Nóra
	(sápadtan a rémülettől) Hogy én elrontom gyermekeimet!... Megmérgezem az otthonomat?


Második felvonás

(Ugyanaz a szoba. A sarokban a zongora mellett áll a karácsonyfa, leszedve, megtépázva és leégett gyertya-végekkel)
	Nóra
	(Nyugtalanul jár-kel) Lehetetlen, hogy ilyesmi megtörténjék. Lehetetlen. Hiszen három kis gyermekem van… (Krisztina jön)

	Krisztina
	Hallom, hogy lakásomon voltál, s kérdezősködtél utánam.

	Nóra
	Nézz ide. Holnap este itt fölöttünk, jelmezbál lesz, s Róbert azt akarja, hogy mint nápolyi halászleány jelenjek meg és táncoljam tarantellát, melyet Caprin tanultam. Nézd, itt van a jelmez…

	Krisztina
	Oh, ezt hamar rendbe hozzuk! (varr) Tehát holnap álruhába bújsz, Nóra? De mondd, Rank doktor mindig ilyen mélabús?

	Nóra
	Igen Tudod, hátgerinc-sorvadása van szegénynek. Tudod, az apja szeretőket tartott; összeszedett valami nyavalyát, s látod, ezért volt fia gyerekkorától fogva beteg 

	Krisztina
	Jár ide Rank orvos naponta?

	Nóra
	Minden áldott nap itt van. Hiszen Róbertnek legjobb barátja, meg nekem is.

	Krisztina
	Mondok neked valamit; ezzel az orvossal fejezd be a dolgot.

	Nóra
	Ezt hogy érted?

	Krisztina
	Ne tettesd magad, Nóra. Azt hiszed, nem találtam ki, hogy ettől a hódolódtól kölcsönözted az ezernyolcszáz tallért?

	Nóra
	Elment az eszed? A férjem barátjától? Sose jutott volna eszembe, bár biztos, ha megkérném…

	Krisztina
	Ezt azonban természetesen nem teszed?

	Nóra
	Ments ég! de ha azt mondanám Rank orvosnak…

	Krisztina
	Férjed háta mögött?

	Nóra
	A másik dologból ki kell másznom. Krisztina, ugye, ha kifizetünk minden tartozást, csak visszakapjuk a kötelezvényt?

	Krisztina
	Nóra, te valamit titkolsz előttem.

	Nóra
	Csitt! Róbert jön haza. Kérlek, ülj addig a gyermekek közé. Róbert nem szereti nézni a szabóskodást. (Helmer jön, Krisztina kimegy)

	Nóra
	Képzeld, Krisztina; segít a jelmezemet rendbe hozni, majd meglátod, milyen igéző leszek.

	Helmer
	Csodás! De most dolgoznom kell.

	Nóra
	És ha nagyon szépen és illedelmesen kérne valamire mucusod? Megtennéd?

	Helmer
	 (megöleli) Na, ki vele! Megint az, amire reggel céloztál?

	Nóra
	Igen, Róbert, nagyon szépen kérlek.Krogstadnak meg kell hagynod állását a banknál.

	Helmer
	Kedves Nóra, az ő állását Krisztinának szántam.

	Nóra
	De Krogstad helyett elbocsáthatsz mást is. Ez az ember árthat neked, a munkatársa mindenféle szennylapoknak. Emlékezz csak vissza, mit irkáltak apámról, és ha nem te vagy a védőügyvédje, elbocsátották volna.   

	Helmer
	Nórám, a te apád közt és köztem az a különbség, hogy apád bűnös volt. Lehetetlen, hogy megtartsam. Eltekinthetnék a botlásától, de van még egy dolog…

	Nóra
	Éspedig?

	Helmer
	Fiatalkorom óta ismerem, és hát… tegeződünk. Ez nagyon kínosan érint, hogy mások előtt… Tűrhetetlenné teszi állásomat a banknál.

	Nóra
	Ezt nem mondod komolyan, Róbert. Ilyen kicsinyes dolog.

	Helmer
	Kicsinyesnek tartasz? Hát ennek csakugyan véget kell vetni. Helén! (Helén jön.)
Fogja ezt a levelet, adja át egy hordárnak: de mondja meg, hogy azonnal kézbesítse.

	Nóra
	(félig eszméletlenül) Róbert, miféle levél volt az?

	Helmer
	Krogstad elbocsátása.

	Nóra
	(könyörög) Hozasd vissza Róbert! még van idő! Te nem tudod, mit hozhat mindnyájunknak ez a levél?

	Helmer
	Késő!

	Nóra
	Igen - késő!

	Helmer
	Jöjjön a minek jönni kell. Meg fogod látni, elég erős vagyok, hogy mindent magamra vegyek.

	Nóra
	(hirtelen rémülettel) Hogy érted ezt?

	Helmer
	Most pedig a tarantellát kellene gyakorolnod. (Szobájába megy)


	Nóra
	(félelemtől reszketve) Megtette! Nem, az örök Istenre, nem. Akármi mást! (csöngetnek) Ó, Rank doktor!

	Rank
	Ráér? Jövök, amíg lehet.

	Nóra
	Mit ért ön ezalatt?

	Rank
	Már rég el voltam készülve. De nem gondoltam, hogy ily hamar ront rám. Talán két hetem van hátra.

	Nóra
	Mit beszél?

	Rank
	A dolog veszettől csúnya lefolyású lesz. Helmertől határozottan elzárom magam, ő undorodik mindentől, ami csúnya. És ez az lesz.

	Nóra
	De, doktor…

	Rank
	Mihelyt teljes bizonyossá​gom lesz a legrosszabbról, elküldöm önnek a névjegyemet egy fekete kereszttel, akkor tudni fogja, hogy a megsemmisülés elkezdődött.

	Nóra
	(befogja füleit) Badarság! Vigan! Vígan! Holnap meg fogja látni milyen szépen táncolok; s akkor aztán elképzelheti, hogy csak az ön kedvéért teszem.  Üljön ide doktor; mutatok önnek valamit.

	Rank
	Selyemharisnyák!

	Nóra
	Testszínűek Nem csodaszépek? Holnap... csak a lábamat fogja látni - vagy nem bánom, miattam feljebb is láthatja.

	Rank
	(maga elé nézve) Most mindezt el kelljen hagynom – és nem marad utánam semmi.

	Nóra
	Hát ha én kérnék öntől… egy igen, igen nagy szolgálatot.

	Rank
	Csakugyan ily boldoggá akarna tenni egyszer?

	Nóra
	Önnek segítenie kell, valamit megakadályozni. Tudja, milyen kimondhatatlanul szeret engem Róbert; egy pillanatig se habozna, hogy életét áldozza fel értem.

	Rank
	Nóra - hát azt hiszi hogy ő az egyedüli? Aki örömmel oda adná önért az életét?

	Nóra
	(megdöbben) Vagy úgy!

	Rank
	Megesküdtem, hogy önnek ezt meg kell tudnia, mielőtt örökre távozom. Hogy önt szeretem úgy, mint senki mást.

	Nóra
	Minek mondta? Most mindent elrontott. Most már semmit sem mondhatok önnek.

	Rank
	Engedje, hogy megtegyem önért, ami emberileg lehetséges.

	Nóra
	Most már semmit sem tehet értem… Ó, csengetnek. Menjen be Róberthez, kérem. (Krogstad jön, Rank bemegy Helmerhez) 

	Krogstad
	Asszonyom…

	Nóra
	Mit akar ön tőlem?

	Krogstad
	Tudja, hogy megkaptam elbocsátásomat?

	Nóra
	Nem voltam képes megakadályozni, Krogstad úr.

	Krogstad
	Pedig tudja, mit tehetek ön ellen.

	Nóra
	Gondoljon szegény kis gyermekeimre.

	Krogstad
	Vajon gondolt-e férje az enyéimre? De nem kell komolyan venni ezt a dolgot. Nem fogom a törvény útjára vinni, hármunk közt marad.

	Nóra
	A férjemnek soha semmit sem szabad megtudni.

	Krogstad
	Hogy akarja ezt megakadályozni? Talán ki tudja fizetni a hátralevő részt?

	Nóra
	Nem, azonnal nem.

	Krogstad
	Azért jöttem, ha valamely kétségbe esett elhatározást tervel - ha esetleg az a szándéka, hogy elhagyja férjét és gyermekét – vagy valami ennél is rosszabbat…

	Nóra
	Honnan tudja, hogy én azt szándékozom tenni?

	Krogstad
	A legtöbben közülünk arra gondolnak eleinte. Én is el akartam követni; de nem volt hozzá bátorságom.

	Nóra
	Nekem sincs!

	Krogstad
	Nagy bolondság is volna. Mihelyt az első családi vihar elvonult. - Egy férjének szóló levél van itt a zsebemben. Abban minden meg van írva.

	Nóra
	Azt a levelet nem szabad megkapnia. Tépje ketté! Megteremtem a pénzt.

	Krogstad
	Én nem kérek pénzt.

	Nóra
	Hát mit?

	Krogstad
	Megmondom. Tisztára akarom mosni a nevem. Másfél év óta nem követtem el semmi tisz​tességtelen dolgot; a legnyomasztóbb viszonyok közt éltem; megelégedtem annyival, hogy lépésről lépésre felküzdhettem magam. Most elkergettek s én nem elégszem meg azzal, hogy kegyelemből ismét fölvegyenek. A férjének külön állást kell számomra terem​tenie...

	Nóra
	Azt meg nem teszi soha! Inkább én… ha teszek valamit… Ha én többé...?

	Krogstad
	Elfelejti, hogy Helmer jó hírneve akkor tőlem függ. Ne kövessen el ostobaságot. Mihelyt Helmer levelemet megkapta, hírt várok tőle. Az ön férje volt az, aki ilyen utakra kényszerített. Ezt nem fogom neki megbocsátani soha. Isten önnel asszonyom. (Elmegy)


(Nóra, majd Krisztina.)

	Nóra
	(az ajtóhoz siet s hallgatózik.) A levélszekrénybe dobta! El vagyunk veszve!


	Krisztina
	(a jelmezzel a szobából.) Itt van. Ne próbáljuk fel? De mi van veled?

	Nóra
	Látod azt a levelet? Ott, a levélszekrényben. Krogstadtól való.

	Krisztina
	Nóra, szóval Krogstad kölcsönözte neked a pénzt!

	Nóra
	Ő! és Róbert most mindent meg fog tudni.

	Krisztina
	Hidd el Nóra, mindkettőtöknek ez a legjobb.

	Nóra
	Még nem tudsz mindent. Én egy aláírást hamisítottam.

	Krisztina
	De az ég szerelmére!

	Nóra
	Most csak egyet Krisztina; te légy tanúm. Ha elveszteném az eszemet - és ez könnyen megtörténhet - te légy a tanú, hogy senki más nem tudott arról, én magam tettem mindent.

	Krisztina
	Nem fogom elfelejteni. De az egészből nem értek semmit.

	Nóra
	Ah! hogyan is érthetnél! De a csoda még megtörténhet.

	Krisztina
	Miféle csoda? Megyek mindjárt Krogstadhoz, és beszélek vele. Olvasatlanul vissza kell kérnie levelét.

	Nóra
	Ne menj hozzá; hiába!

	Krisztina
	Volt idő, midőn a kedvemért örömest megtett volna mindent.

	Nóra
	Micsoda? Úgy érted, te és Krogstad?... De most már nem használ semmit. El vagyunk veszve. Hiszen a levél a szekrényben fekszik.

	Krisztina
	S férjednél van a kulcs? Akadályozd meg, hogy kinyissa. (elmegy)


	Helmer
	Édes Nóra olyan bágyadtnak nézel ki. Talán sokat gyakoroltál?

	Nóra
	A te segítséged nélkül nem megy; mindent elfelejtettem. Ma este kizárólag nekem kell magad szentelned. Ne dolgozzál semmit, tollat se végy a kezedbe.

	Helmer
	Úgy lesz, De igaz, előbb megnézem, nem jöttek-e levelek.

	Nóra
	Nem, nem, ne tedd azt Róbert! Nincs ott levél. Holnap nem fogok tudni táncolni, ha előbb nem tarthatok veled próbát.

	(Helmer játszik, Nóra táncol; Rank a zongoránál áll Helmer mögött)

	Helmer
	Ne oly viharosan, Nóra!

	Rank
	Hadd kísérjem én.

	Helmer
	Tedd, kérlek; akkor én jobban tudom irányítani. De édes, drága Nórám, te úgy táncolsz, mintha életre-halálra menne.

	Nóra
	Arra megy!

	Helmer
	Hagyd abba. Rank, hiszen ez tiszta őrjöngés. Hagyd abba, mondom. 

	Nóra
	Most már magad is látod, mennyire szükséges ez. Az utolsó pillanatig kell velem gyakorolnod. Megteszed, Róbert? Ne gondolj semmi másra, egy levelet se szabad felbontanod, - sőt a levélszekrényt se…

	Helmer
	Nóra, látom rajtad, hogy már van tőle egy levél.

	Nóra
	Nem tudom - gondolom; de most semmi ilyesmit ne olvass, semmi kellemetlenségnek se szabad közénk férköznie, amíg nem lesz mindennek vége.

	Rank
	Ne ellenkezzél vele.

	Helmer
	Legyen meg a gyermek akaratja, de holnap éjjel tánc után dolgozom.


Helmer és Rank elmennek, Krisztina érkezik.

	Krisztina
	Krogstad elutazott. Csak holnap este érkezik vissza. Egy cédulát hagytam számára.

	Nóra
	Ezt nem kellett volna tenned. Ne akadályozz meg semmit. Alapjában véve, mégis jó várni a csodára.

	Krisztina
	Mire vársz voltaképen?

	Nóra
	Ah, te ezt föl nem foghatod. Menj be hozzájuk, mindjárt  megyek én is.

	Nóra
	(órájára néz) Öt óra. Éjfélig még hét óra. Aztán huszonnégy óra a legközelebbi éjfélig. Akkor a tarantellának vége. Még harmincegy óra az élet


HARMADIK FELVONÁS
(Ugyanaz a szoba. A felső emeletről tánczene hallatszik).
	Krisztina
	Ah, itt van. Jöjjön be. Senki sincs itt. -

	Krogstad
	Egy cédulát találtam otthon öntől. Mit jelentsen ez?

	Krisztina
	Okvetlenül beszélnem kell önnel. Helmerék odafent vannak a bálon.

	Krogstad
	Hát van nekünk még valami beszélnivalónk? A dolog egészen világos volt. Egy szívtelen nő kiadja az útját egy férfinak, ha előnyösebb házasság kínálkozik.

	Krisztina
	Nem tehettem mást. Beteg anyám és két kisöcsém volt. Önre, Krogstad, nem várhattam.

	Krogstad
	Mikor önt elvesztettem, kirántották alólam a szilárd talajt. Nézzen rám; most egy gyámoltalan hajótörött ember vagyok.

	Krisztina
	Csak ma reggel hallottam, hogy az ön állását fogom megkapni.

	Krogstad
	De vajon most, hogy tudja, visszalép-e?

	Krisztina
	Nem, mert ez önnek éppen semmit se használna. De ha mi ketten, mint hajótöröttek, összekerülhetnénk?

	Krogstad
	Mit mond?

	Krisztina
	Ketten együtt könnyebben menekülhetnek a hajóroncson, mintha külön-külön kell evezniük.

	Krogstad
	(megöleli) Krisztina!

	Krisztina
	Dolgoznom kell, hogy az életet elviselhessem. Most pedig egészen egyedül állok a nagyvilágon, sivá​ron és elhagyatottan, hogy önmagunkért dolgozzunk, nem okoz örömet. Kell valaki, akiért dolgozhatok.

	Krogstad
	Hogyan? hát képes volna? Mondja ismeri múltamat?

	Krisztina
	Kell, hogy legyen valakim, akiért élhessek, az ön gyermekeinek pedig anyára van szükségük. Nekünk kölcsönösen szükségünk van egymásra. Én hiszek az ön lelkének nemes alapjában - önnel közösen mindent merek.

	Krogstad
	(megragadva Krisztina kezeit.) Oh, hála, hála Krisztina! most már mások szemében is fogok tudni emelkedni…

	Krisztina
	Csitt! A tarantella, menjen, menjen, menjen! Ennek végeztével visszatérnek.

	Krogstad
	Vissza fogom kérni levelemet.

	Krisztina
	Ne tegye.

	Krogstad
	De mondja, nem ez volt az igazi ok, hogy engem ide rendelt?

	Krisztina
	Igen, az első ijedtségben, de azóta 24 óra telt el, s ez idő alatt hihetetlen dolgokat láttam itt. Helmernek mindent meg kell tudnia: ennek a szerencsétlen titoknak napfényre kell jönnie, férjnek és feleségnek nyíltan kell egymással beszélni, lehetetlen, hogy ez a leplezgetés és titkolódzás tovább tartson.

	Krogstad
	Jól van tehát...  Óh, még soha se voltam ily végtelenül boldog. (Elmegy) 


Helmer szinte erővel vezeti be Nórát. Nórán olasz jelmez van.
	Nóra
	Könyörögve, esdekelve kérlek, Róbert - csak még egy óráig!

	Helmer
	Egy percig se tovább, édes Nóra, Tudod, hogy így beszéltük meg. Így ni! be a szobába.

	Krisztina
	Jó estét!

	Helmer
	Hogyan, asszonyom, ön még itt, ily későn?

	Krisztina
	Bocsásson meg, nagyon kívántam látni Nórát a jelmezében.

	Helmer
	Akkor jól nézze meg őt. Nem gyönyörű? Ez volt a bálon is az általános nézet. Csak rettenetesen akaratos a drága kis teremtés. Szinte erőszakkal kellett őt elhoznom.

	Nóra
	Meg fogod bánni, Róbert, hogy sajnáltál tőlem még egy félórácskát.

	Helmer
	A fődolog az, hogy tapsokat, viharos tapsokat aratott. (Bemegy a szobába)


	Nóra
	(suttogva Krisztinához) Nos?

	Krisztina
	Nóra, mindent meg kell mondanod férjednek.

	Nóra
	(tompán) Tudtam!

	Krisztina
	Krogstad részéről nincs mitől tartanod, de beszélned kell.

	Nóra
	Köszönöm, Krisztina. Tudom már, mit kell tennem. Csitt!

	Helmer
	(ismét belépve) Nos, asszonyom, megbámulta őt?

	Krisztina
	Igen, és most kívánok jó éjszakát.

	Helmer
	Jó éjt, jó éjt! Remélem baj nélkül ér haza. Szívesen elkísérném - de hiszen közel lakik.

	Helmer
	(Nórához) Csakhogy végre megszabadultunk tőle. Megint egészen egyedül vagyunk – Ó, te elragadó, csodálatos asszony!

	Nóra
	Ne nézz rám így, Róbert.

	Helmer
	Én rá ne nézzek a legdrágább kincsemre? Az én gyönyörüségemre, mely csak az enyém, egyes-egyedül az enyém!

	Nóra
	Ma este nem szabad hozzám így beszélned.

	Helmer
	Egész este csak rád vágyakoztam. Mikor a tarantella alatt láttam csábító és szilaj mozdulataidat - felforrt bennem a vér, s nem bírtam tovább magammal. (Meg akarja ölelni).

	Nóra
	Menj, Róbert! Hagyj most egyedül.

	Helmer
	Mit jelentsen ez? Tán nem szabad veled enyelegnem, drága Nórám! Nem akarod? Nem vagyok-e a férjed? (csengetés)

	Helmer
	(bosszúsan) Hát ez mit akar még? – Ilyenkor…

	Rank
	Hallani véltem hangodat, azért be akartam pillantani. Olyan csöndes és barátságos itt nálatok.

	Nóra
	És milyen vizsgálati eredményeket kapott, doktor?

	Rank
	A lehető legjobbat, mind az orvosra, mind a betegre nézve, tudniillik, a bizonyosság. Hát hogyne csináltam volna magamnak egy víg estét?

	Nóra
	Doktor, tehát, hogy jelenjünk meg a legközelebbi bálban?

	Rank
	Én, A legközelebbi álarcosbálban láthatatlanul fogok megjelenni. Hanem Helmer, adj egy szivart, egyet a sötét havannából. S most ég áldjon!

	Helmer
	Isten veled, kedves barátom.

	Rank
	Szép álmokat! S köszönet a tűzért! (távozik.)


	Helmer
	Ki kell üríteni a levélszekrényt, egészen tele van; De mi ez? Valaki járt a lakat körül. Egy törött hajtű. Nóra ez a tieid közül való.

	Nóra
	Akkor csak a gyermekek lehettek.

	Helmer
	Erről le kell őket szoktatnod. Hm hm! No, itt az egész mindenség! Mi ez?

	Nóra
	A levél! Nem, nem, Róbert…

	Helmer
	Két névjegy - Ranktól! A név fölött fekete kereszt van. Nézd, nyugtalanitó egy ötlet... Mintha saját halálát jelentené be.

	Nóra
	Azt teszi. Igen, mikor a névjegy jön, elbúcsúzik. Bezárkózik és meghal.

	Helmer
	Annyira hozzánk tartozott! Alig birom elképzelni házunkat nélküle. Szenvedéseivel, elhagyottságával mintegy felhős hátterét képezte a mi ragyogó nap​fényes boldogságunknak. De talán igy van ez legjobban. Rá nézve mindenesetre. (félkarjával átöleli Nórát.) Oh drága nőm! Tudod-e, Nóra, néha azt kivánom, bár fenyegetne valami veszély, hogy életemet és véremet s mindenemet kockára tehetném érted.

	Nóra
	(kiszakítja magát Helmer karjából) Most olvasd leveleidet, Róbert!

	Helmer
	Igazad van. Rank haldokolása mindkettőnket megrendített; közénk jött valami, ami nem szép. Addig, menjen ki-ki a maga szobájába.

	Nóra
	(Helmer nyakába borulva) Róbert! jó éjt!

	Helmer
	Jó éjt, drága hitvesem! szép álmokat, Nóra! Most pedig átolvasom a leveleket. (A levélcsomaggal el szobájába és bezárja maga után az ajtót.)

	Nóra
	(eszeveszettül suttogja) Sohse lássam őt viszont. Soha, soha, soha! S a gyermekeket se lássam viszont soha! Most rátalált! most olvasta! Ah, nem, nem, még nem (Helmer felrántja ajtaját, s megjelen nyitott levéllel kezében.)

	Helmer
	Nóra! Tudod, mi áll ebben a levélben?

	Nóra
	Igen, tudom. Hadd menjek!

	Helmer
	Igaz, amit az ez ember ír? Iszonyú! Nem, nem! Hisz ez lehetetlen!

	Nóra
	Igaz! És mindenek fölött szeretlek a világon.

	Helmer
	Hagyd már ezeket az üres mentségeket…

	Nóra
	Te ne bűnhődjél értem - ne vedd magadra. Hagyj elmennem.

	Helmer
	Csak semmi komédia! Itt maradsz, és számot fogsz adni. Van-e fogalmad erről, hogy mit tettél?

	Nóra
	Igen, most már kezd róla tiszta fogalmam lenni.

	Helmer
	Milyen rettenetes ébredés! Az én örömem és büsz​ke​ségem, az egész 8 év alatt nem volt más, mint maga a képmutatás, a hazugság - sőt még rosszabb, a feneketlen ocsmányság! De sejtenem kellett volna, előre kellett volna látnom, atyád könnyelmű elveit mind örö​költed. Se vallásod, sem erkölcsöd, sem kötelességérzeted!

	Nóra
	Igen, így!

	Helmer
	…semmivé tetted egész boldogságomat, feldúltad jövőmet! Egy lelkiismeretlen ember hatalmában vagyok! S ilyen gyalázatosan egy könnyelmű nő miatt kell lesüllyednem és tönkremennem. Krogstad nyilvánosságra hozhatja a dolgot, és én esetleg abba a gyanúba jövök, hogy tudomásom volt bűntettedről. S mindezt neked köszönhetem, neked, akit egész együttlétünk alatt tenyeremen hordtam. Tudod-e, mit tettél velem?

	Nóra
	(hideg nyugalommal) Tudom!

	Helmer
	A dolgot mindenáron el kell simitani. S ami engem, és téged illet, úgy kell mutatkoznunk, mintha egészen a régiek volnánk. Természetesen csak a világ szeme előtt. Tehát te itt maradsz a házban; ez magától értetődő. De a gyermekek nevelését nem hagyom neked; azt nem merem rád bízni... Mától fogva többé nem a boldogságról van szó; itt csak az a kérdés, hogy lehet a látszatát megmenteni. (Csöngetnek, Helmer az ajtóhoz megy és kinyitja.)



	Helén
	Itt egy levél a nagyságos asszony számára.

	Helmer
	Adja ide!  Az tőle való! De nem kapod meg, én magam fogom elolvasni. 

(…)

Nóra! Meg vagyok mentve! Nóra! meg vagyok mentve!

	Nóra
	És én?

	Helmer
	Természetesen te is, mind a ketten meg vagyunk mentve. Nézz ide! Visszaküldte kötelezvényedet. Nem, látni sem akarom (a kötelezvényt és a két levelet összetépi; mindent a kályhába dob) Úgy; most többé nem létezik. Nóra, rettenetes három nap lehetett ez neked.

	Nóra
	Igen.

	Helmer
	Ne gondoljunk többé erre, örüljünk, elmúlt! Nóra! nem hallod? Te még mindig nem fogod fel, ó, szegény, drága Nórám, még most sem vagy képes elhinni, hogy megbocsátottam! Hiszen tudom, hozzám való szerelemből tetted.

	Nóra
	Igen, szerelemből.

	Helmer
	Úgy szerettél, ahogy egy nő a férjét szeretni tartozik. Csak az eszközöket nem tudtad megítélni. De így is szeretlek, hogy önállóan cselekedni nem tudsz, sőt, ez a női tehetetlenség még vonzóbbá tesz. Csak támaszkodj rám, majd én vezetlek, tanácsot adok. És felejtsd el, amit az előbb mondtam, mert már megbocsátottam. De mit akarsz ott a hálószobában?

	Nóra
	Leteszem az álarcomat.

	Helmer
	Helyes, csak nyugodj meg. Én védeni foglak, kimentettelek a héja karmai közül. Hogy is gondolhatod, hogy bántani tudnálak? Te nem ismered a férfiszívet, Nóra. Hogy milyen megnyugtató megbocsátani a feleségének, hiszen ezáltal duplán is a tulajdonává válik, szinte a gyermekévé. Én majd gyámolítalak, én leszek az akaratod és a lelkiismereted.  De mi az? Felöltöztél?

	Nóra
	Igen, Róbert, átöltözködtem. Ülj ide, Róbert; sok beszélni valónk van egymással.

	Helmer
	Nóra - Mit jelent ez? Ez a merev arc?  Megijesztesz... Egyáltalán nem értelek.

	Nóra
	Ez az. Te engem nem értesz. S én sem értélek téged. Arra figyelj, amit mondani fogok. Ez a leszámolás, Róbert.

	Helmer
	Hogy érted ezt?

	Nóra
	Nyolc évig voltunk házasok. És ma először beszélünk egymással komolyan. Teljes 8 éven át komoly dolgok​ról komoly szót soha nem váltottunk egymással.

	Helmer
	De drága Nóra, hát neked való lett volna ez?

	Nóra
	A tárgynál vagyunk. Te engem nem értettél soha... Sok igazságtalanságot szenvedtem Róbert. Először atyámtól és azután tőled.

	Helmer
	Tőlünk kettőnktől, akik a legjobban szerettünk?

	Nóra
	Sohase szerettetek. Csak örömet szerzett nektek, hogy belém vagytok bódulva.

	Helmer
	De Nóra! miféle beszéd ez?

	Nóra
	Mikor még otthon voltam a papánál, babuskájának nevezett és játszott velem, mint a hogy én babáimmal játszottam. Aztán a te házadba kerültem. Te mindent saját ízlésed szerint rendeztél be, s igy az én ízlésem is olyan lett, mint a tied. Abból éltem, hogy neked művészeti mutatványokkal szolgáltam, Róbert.

	Helmer
	Nem voltál itt boldog?

	Nóra
	Nem, csak vidám. De otthonunk nem volt más, mint egy babaszoba. Odahaza atyámnál úgy bántak velem, mint egy kis babával. És felvidultam, ha játszottál velem, ez volt a mi házasságunk, Róbert.

	Helmer
	Van némi igazság abban, a mit mondtál, bármily túlzó is. De mától fogva nem így lesz. A játék ideje elmúlt: következik a nevelésé!

	Nóra
	Kinek a neveléséé?

	Helmer
	A tied is, meg a gyermekeké is, édes Nórám!

	Nóra
	Róbert, te nem vagy rá alkalmas, hogy hozzád illő feleséget nevelj belőlem. S nem mondtad-e az imént magad, hogy ezt a feladatot nem mernéd rám bízni?

	Helmer
	Izgatottságomban! Hogy tudod ezt komolyan venni?

	Nóra
	Teljesen igazad volt, én nem tudok megfelelni ennek a feladatnak. Előbb egy másikat kell megoldani. Rajta kell lennem a magam nevelésén. S ennél te nem vagy képes segíteni. S ezért most elhagylak.

	Helmer
	Megőrültél? Ezt nem engedem meg! Megtiltom!

	Nóra
	Semmit se fog használni, bármit tiltasz meg nekem mostantól.

	Helmer
	Elhagyni lakásodat, férjedet és gyermekeidet! S nem gondolod meg, mit szólnak hozzá majd az emberek? Így fittyet hánysz a legszentebb kötelességeidnek?

	Nóra
	Mit tartasz legszentebb kötelességeimnek?

	Helmer
	Hát nem azok-e a férjed és gyermekeid iránti kötelességek?

	Nóra
	Nekem más, éppolyan szent kötelességeim vannak magammal szemben.

	Helmer
	Mindenekelőtt hitves és anya vagy.

	Nóra
	Azt hiszem, mindenekelőtt emberi lény vagyok - éppúgy mint te - vagy legalább törekedni fogok, hogy azzá legyek.

	Helmer
	Ez mégis hallatlan egy fiatalasszonytól! De ha a vallás nem képes a helyes útra terelni, akkor legalább lelkiismeretedet rázom fel. Mert erkölcsi érzéked csak van? Avagy... válaszolj, - tán ez sincs?

	Nóra
	Hát bizony erre a legnehezebb válaszolni. Hisz magam sem tudom. Egyátalán nem vagyok tisztában a dolgokkal. Csak annyit tudok, hogy egyről másról egészen más véleményen vagyok mint te. Most is azt hallom, hogy a törvények mások, mint amilyeneknek én gondoltam; de hogy ezek miért lennének jók, ez nem fér a fejembe. Tehát egy nőnek ne álljon jogában haldokló apját kímélni vagy férjét megmenteni! Ilyesmiben nem hiszek.

	Helmer
	Úgy beszélsz, mint egy gyermek. Nem érted a világot, a melyben élsz.

	Nóra
	Persze, hogy nem értem. De most megakarom ismerni. Meg kell győződnöm, kinek van igaza: a társadalomnak vagy nekem.

	Helmer
	Beteg vagy, Nóra, lázban beszélsz; sőt szinte azt hiszem, elment az eszed.

	Nóra
	Sohasem voltam mindennel oly tisztában, mint ma éjjel.

	Helmer
	S tiszta öntudattal hagyod el férjedet és gyermekeidet?

	Nóra
	Igen azzal.

	Helmer
	Akkor csak egy magyarázat lehetséges. Nem szeretsz többé.

	Nóra
	Sajnálom, Róbert, mert mindig olyan barátságos voltál irányomban. De nem változ​tat​hatok rajta, nem szeretlek többé.

	Helmer
	S meg tudod magyarázni azt is, mivel játszottam el szerelmedet?

	Nóra
	Igen. Ma este történt, hogy a csoda nem következett be: akkor láttam, hogy nem vagy az a férfi, akinek tartottalak. Amikor rám szakadt ez a szerencsétlenség, meg voltam győződve róla, hogy Krogstad fenyegetései nem félemlítenek meg téged. Hogy kiállsz a világ elé, mindent magadra vállalsz, és azt mondod: „én vagyok a bűnös”. Ez volt a csoda, melyben félve és remegve reménykedtem

	Helmer
	Örömmel dolgoznék érted, Nóra, éjjel-nappal eltűrném a nyomort és ínséget; de senki sem áldozza föl a becsületét azért, akit szeret.

	Nóra
	Nők milliói tették meg.

	Helmer
	Oh, te úgy gondolkozol és beszélsz, mint egy oktalan gyermek.

	Nóra
	Lehet. De te nem gondolkozol és beszélsz úgy, mint az a férfi, akihez férjhez mentem. Mikor elmúlt az ijedtséged – nem amiatt, ami engem fenyegetett, hanem ami téged. És mikor többé nem volt mitől tartani, mintha semmi sem történt volna. Éppúgy, újra a játékbabád lettem. Ebben a pillanatban, Róbert, világos lett előttem, hogy én itt teljes nyolc éven át egy idegen férfival éltem együtt, és hogy három gyermeket szültem: ez a gondolat elviselhetetlen!

	Helmer
	Látom már látom: szakadék van közöttünk! De lehetetlen áthidalni? Megváltozom, van erőm hozzá.

	Nóra
	Teljesen lehetetlen (magára vetve köpenyét). Nem tölthetem az éjt egy idegen férfi lakásán. A kicsikéket nem akarom látni. Tudom, hogy az enyéimnél jobb kezekben vannak. Ahogy itt állok, semmijük se lehetek. Íme visszaadom gyűrűdet; add te is az enyémet.

	Helmer
	Még ez is?

	Nóra
	Így! S most már vége. Ide leteszem a kulcsokat. A lányok a ház körül mindenben járatosak, jobban, mint én. Holnap idejön Krisztina, hogy becsomagolja a holmimat. Ezt küldjétek utánam.

	Helmer
	Írhatok neked, Nóra? És segíthetek rajtad, ha ínségbe jutnál?

	Nóra
	Mondom, hogy nem. Idegenektől nem fogadok el semmit.

	Helmer
	Nóra! Hát többé soha se leszek neked más, mint idegen?

	Nóra
	Ahhoz a legnagyobb csodának kellene történnie.

	Helmer
	Nevezd meg ezt a legnagyobb csodát.

	Nóra
	Róbert, nem hiszek többé csodában (indul.)

	Helmer
	Nóra! Nóra! (körülnéz és fölkel) Üres! Már nincs itt. (Remény villan föl benne.) A legnagyobb csoda? (alulról hallható, a mint egy ajtó robajjal csapódik be).

